PROTOKOLL


Tallinn, 18.juuni – 29. juuni 2026


Riigihanke „Maasoojusenergia uuringupuuraukude rajamine" (viitenumber 306793) läbirääkimised

Hankija/Tellija: Eesti Geoloogiateenistus
Pakkuja: OÜ Inseneribüroo STEIGER
Läbirääkimiste protokolli koostamise aluseks on I osana 18.06.2026 toimunud kohtumine (osa I). Protokolli on täiendatud Eesti Geoloogiateenistuse poolt täiendatud asutusesiseste arutelude ja Soome Geoloogiateenistuse eksperdiga konsulteerimise järgselt ajavahemikus 18.06-25.06.2026 (osa II) ning Pakkujale 25.06.2026 saadetud protokolli eelnõule saadetud ning nende 26.06.2026 tagasiside alusel (osa III). Läbirääkimiste kokkulepe on protokolli IV osas.


Sissejuhatus
Eesti Geoloogiateenistuse riigihanke „Maasoojusenergia uuringupuuraukude rajamine" (viitenumber 306793) eesmärk on rajada ehitusgeoloogilise uuringupuuraugud Tõrva linnas, Põlva vallas ning Rõuge alevikus, igas asukohas üks puurauk. Eesmärk on koguda vajalik pinnaseproovide seeria, et hinnata Kvaternaari ja sellega vahetult piirneva Kesk-Devoni geoloogilisi tingimusi ja põhjaveekihi hüdraulilisi parameetreid avatud maasoojussüsteemi rajamise eesmärgil.
Hanke alusdokumendi punkt 13 „Läbirääkimiste kord“ järgi hankija peab pakkujatega nende vastavaks tunnistatud pakkumuste osas läbirääkimisi. Eesti Geoloogiateenistus tunnistas 15.06.2026 käskkirjaga nr 1.1-1/26-23 OÜ Inseneribüroo STEIGER vastavaks hanke alusdokumentides esitatud tingimustele. 
Hankija peab vajalikuks läbi rääkida riigihanke alusdokumentide Lisa 2 Tehniline kirjeldus, punktides 3.8. – 3.11., 3.20., 3.25. ja 3.28 sätestatud nõuete rakendamise korralduse. Läbiräägitavad ei ole hindamiskriteeriumid ja läbiräägitavate tingimuste miinimumnõuded, mis on fikseeritud hankedokumendi Lisa 2 Tehnilise kirjelduse punktides 3.2-3.7, 3.16, 3.17 ja 3.18.
Läbirääkimised on konfidentsiaalsed. Protokolli allkirjastavad hankija ja pakkuja. 

Läbirääkimised
I OSA
Kohtumine
Toimumise aeg: 18.06.2026 kell 10.00–11.40
Toimumise koht: Microsoft Teams veebikoosolek
Protokollija: Helena Gailan
Hankija osalejad: Helena Gailan, Tarmo All, Sven Põder, Jaak Jürgenson
Pakkuja osalejad: Mark Karimov, Carl-Richard Saks

Kohtumisel räägiti läbi riigihanke alusdokumentide Lisa 2 Tehnilise kirjelduse (edaspidi TK) punktides 3.8. – 3.11., 3.20., 3.25. ja 3.28 sätestatud nõuete rakendamise korraldus ja kohapeal tõstatunud küsimused.
TK punkt 3.8 – puurimissügavus
Tellija küsimused: Kuidas kujuneb maksumus juhul, kui Tellija lõpetab puurimise enne 100 m sügavust või kui puurimist jätkatakse kuni 130 m sügavuseni? Kas sügavuse muutumisega kaasnevad täiendavad mobilisatsiooni- või proovivõtukulud? Kas esitatud ajakavas on arvestatud kõigi kolme puuraugu rajamisega kuni 130 m sügavuseni?
Pakkuja selgitas, et hinnastamine põhineb peamiselt Sonic-puurimise tehnoloogia kasutamisega seotud püsikuludel (mobilisatsioon, seadmete rent ja alltöövõtt), mis moodustavad olulise osa töö maksumusest sõltumata puuraugu lõppsügavusest. Seetõttu ei vähene maksumus proportsionaalselt juhul, kui puurimine lõpetatakse enne 100 m sügavust. Kui puurimist jätkatakse kuni 130 m sügavuseni, jääb täiendava töömahu risk pakkuja kanda. Pakkuja kinnitas, et ajakava ja pakkumus on koostatud lähtudes võimalusest rajada kõik puuraugud maksimaalse kavandatud sügavuseni.
Tellija kommentaar: Uuringu eesmärkide saavutamiseks võib olla vajalik puurida kuni 130 m sügavuseni ning selline hinnastamismudel ei ole tavapärane, kuna töömaht võib tegelikkuses oluliselt erineda.
Kokkulepe: Pakkuja kinnitas, et esitatud pakkumuse hind katab kõik kolm uuringupuurauku sõltumata sellest, kas puurimissügavus jääb alla 100 m või suureneb kuni 130 m-ni. Puuraukude lõppsügavuse määrab Tellija esindaja puurimise käigus vastavalt geoloogilistele tingimustele ja uuringu eesmärkidele. Pakkuja esitatud hinnastusmudeli kohaselt ei muutu pakkumuse maksumus puurimissügavuse muutumisel tehnilises kirjelduses ette nähtud vahemikus.

Punkt 3.9 – puuraugu diameeter
Tellija küsimused: Milline on kavandatav puuraugu lõppdiameeter? Millist metallist manteltoru kasutatakse? Kui suur jääb vahe metallist manteltoru ja plasttoru vahel? Kuidas tagatakse manteltoru eemaldamine pärast plasttoru paigaldamist?
Pakkuja selgitus: Pakkuja täpsustas, et kasutatakse Sonic-puurimist. Pakkuja selgitas kasutatavate mõõtude loogikat ning tõi välja, et vajadusel võib mitme filtersektsiooni ja tihendusmaterjali (graanulid/savilukk) kasutamisel osutuda vajalikuks suurem puuraugu diameeter, et plasttoru ja manteltoru vahele jääks piisavalt ruumi täitematerjali paigaldamiseks. Kasutatava manteltoru välisdiameeter on 114 mm, siseläbimõõt 83 mm; puurkolonni välisdiameeter 76 mm ja siseläbimõõt 44 mm. Pakkuja kirjeldas võimaliku lahendusena manteltoru järkjärgulist väljatõmbamist koos täitematerjali (graanulite) paigaldamisega manteltoru ja plasttoru vahele.
Tellija kommentaar: Puuraugu eesmärk on lisaks puursüdamiku saamisele võimaldada põhjavee uuringute ja veejuhtivuskatsete läbiviimist. Seetõttu peab plasttoru ümber olev pinnas manteltoru eemaldamisel varisema võimalikult tihedalt vastu plasttoru. Mitme filtersektsiooni kasutamise korral peab olema võimalik tagada erinevate põhjaveekihtide hüdrauliline eraldatus. Arutati võimalust täpsustada tehnilise kirjelduse punkti 3.9, et vajadusel võimaldada saviluku või muu täitematerjali kasutamist filtersektsioonide eraldamiseks. Selleks võib osutuda vajalikuks suurem puuraugu diameeter.
Tellija küsimus: kas puuraugu suurem diameeter mõjutab tööde maksumust ja võib kaasa tuua hinnamuudatuse? 
Pakkuja kommentaar: Suurem puuraugu diameeter võib mõjutada tööde maksumust.
Kokkulepe: Kõik puurimistööd teostatakse Sonic-tehnoloogiaga sõltumata kasutatavast alltöövõtjast. Lõplik puuraugu diameeter ja vajadus savilukkude või muu tihenduslahenduse kasutamiseks täpsustatakse enne lõpliku pakkumuse esitamist, et tagada vajadusel filtersektsioonide vaheline hüdrauliline eraldamine. Pooled leppisid kokku täiendavalt analüüsida savilukkude kasutamise vajadust ning sellest tulenevat võimaliku suurema puuraugu diameetri vajadust. Analüüsi tulemusel hinnatakse, kas tehnilise kirjelduse punkti 3.9 on vajalik täpsustada.
Punkt 3.10 – puuraugu plastist manteltorud
Tellija küsimus: täpsustada plastist manteltorude tootja, mudel või standard ning tehnilised näitajad, mis kinnitavad torude sobivust vähemalt 100–130 m sügavusele paigaldamiseks.
Pakkuja selgitus: Pakkuja selgitas, et torude valikul lähtutakse tootja deklaratsioonidest ja tehnilistest näitajatest. Sobivuse määramisel tuleb arvestada toru seinapaksust, survetaluvust ning siseläbimõõtu. Pakkuja kinnitas, et toru sobivuse tõendamine on tema vastutus.
Tellija kommentaar: Konkreetset tootjat ei nõuta. Sobiva toru valimine ja selle vastavuse tõendamine jääb pakkuja kohustuseks. Vajadusel on tellija valmis andma täiendavaid selgitusi nõutavate parameetrite kohta.
Kokkulepe: Pakkuja esitab plasttorude tehnilised spetsifikatsioonid ning tõendab valitud torude sobivust kavandatud kasutusotstarbeks ja hanke eesmärkide täitmiseks.
Punkt 3.11 – plastist manteltorude ja filtersektsioonide paigaldamine
Tellija küsimused: Millist filtertoru süsteemi kasutatakse ja millised on filterpilu mõõtmed? Kuidas lahendatakse kahe filtersektsiooni kasutamine ühes puuraugus? Kuidas tagatakse filtersektsioonide vaheline hüdrauliline eraldatus?
Pakkuja selgitus: Võimalikud filterpilu suurused on 0,3 mm või 0,5 mm. Pakkuja hinnangul vähendab 0,5 mm filterpilu peenliivade põhjustatud ummistumise riski. Mitme filtersektsiooni kasutamisel ei pruugi loomulik varisemine tagada piisavat hüdraulilist eraldatust. Pakkuja pakkus võimaliku lahendusena manteltoru ja plasttoru vahelise ruumi täitmist graanulite või savilukuga ning selgitas, et selleks võib olla vajalik suurem puuraugu diameeter. Filtersektsioon tuleb tarnida enne ja ei saa kohapeal otsustada, vajadusel soetatakse topelt ja jäävad lattu.
Kokkulepe: Filterpilu läbimõõt valida 0,5 mm. 
Punkt 3.20 – puuraugu geoloogilise läbilõike kirjelduse tegemine ja filtersektsioonide intervallid
Tellija küsimused: Kes koostab ja millisel kujul esitatakse geoloogilise läbilõike kirjeldus ja kui kiiresti pärast lõppsügavuse saavutamist esitatakse läbilõige? Kas andmed esitatakse ka digitaalsel kujul?
Pakkuja selgitus: Pakkuja selgitas, et geoloogiline kirjeldus koostatakse puurimise käigus kohapeal. Kirjeldus põhineb puurimislogil ning pakkuja geoloog annab selle üle tellija esindajale. Tööde juures viibib geoloog ning kasutatakse tellija poolt ette antud vormi.
Tellija kommentaar: Tellija rõhutas, et geoloogiline läbilõige on vajalik kohe pärast puurimist, kuna selle alusel tuleb samal päeval otsustada filtersektsioonide asukohad ja intervallid. Samuti arutati, et filtersektsioonide paigaldamise otsustamisel kasutatakse vajadusel täiendavat ekspertnõustamist Soome Geoloogiateenistuse poolt.
Kokkulepe: Geoloogiline läbilõige koostatakse puurimise käigus ja antakse tellijale üle kohapeal. Kirjeldus esitatakse etteantud vormil ning selle alusel otsustatakse samal päeval filtersektsioonide paigaldamine.
Punkt 3.25 – Proovide võtmine, transport ja analüüsimine
Tellija küsimus: Kuidas toimub proovide üleandmine Tellijale? Kas Pakkujal on valmisolek korraldada võetud proovide transport nende edasiseks analüüsimiseks laborisse ja teostada setete granulomeetrilise koostise määrangud?
Pakkuja selgitus: Kõik puurimised teostatakse Sonic-tehnoloogiaga puursüdamiku võtmisel ja südamikproovid võetakse terves ulatuses alates maapinnast kuni puuraugu lõppsügavuseni ja antakse tellijale üle koos südamikukastidega edasisteks uuringuteks. Puurpurust proovide võtmist ei ole.
Kokkulepe: Tellija muudab tehnilise kirjelduse punkti 3.25 selliselt, et töövõtja korraldab võetud proovide transpordi laborisse ning granulomeetriliste uuringute teostamise. Uuringute maksumus kujuneb vastavalt labori hinnakirjale.
Punkt 3.28 – Puuraugu konserveerimine või likvideerimine
Tellija küsimused: Kuidas on kavandatud likvideerimine või konserveerimine? Kas konserveerimise ja likvideerimise kulud sisalduvad pakkumuses? Milline on töövõtja valmisolek oodata katsete lõppemist enne lõplikku otsust ühe või teise sulgemise kohta? 
Pakkuja selgitus: Puuraugu likvideerimine teostatakse pärast Tellija katsete lõppemist ning selleks ei ole vajalik puurmasina kasutamine. Pakkuja kinnitas valmisolekut oodata katsete lõppemist enne lõpliku otsuse tegemist puuraugu konserveerimise või likvideerimise kohta.
Tellija kommentaar: Pakkumuses puudub konserveerimise ja likvideerimise tehnilise lahenduse kirjeldus.
Kokkulepe: Pakkuja lisab lõpliku pakkumuse tegemisel puuraugu konserveerimise või likvideerimise teenuse osutamise kirjeldusse.
Punkt 3.21 – Tehnovõrkudega arvestamine. Pakkuja küsimus.
Pakkuja küsimus: Tehnilise kirjelduse punkt 3.21 käsitleb infrastruktuuridega arvestamist, mis peab tagama töövõtja. Milliseid kooskõlastusi siin on mõeldud? 
Tellija selgitus: Maaomaniku kooskõlastused on olemas, punkt käsitleb tehnorajatisi ja muud infrastruktuuri ja sellega arvestamist ning vajadusel kooskõlastamist. 
Punkt 5.11 – Seadmete endale kuuluvus ja kirjalik kokkulepe
Tellija kommentaar: Tellija juhtis tähelepanu, et lõplikus pakkumuses peab TK punkti 5.11 kohaselt pakkuja tõendama seadmete omandiõigust või esitama kirjaliku kokkuleppe hankelepingu täitmiseks vajaliku tehnika kasutamise või omandamise kohta. Vastavad tõendid esitatakse lõpliku pakkumuse koosseisus.
Pakkuja selgitus: pakkujal on kasutatava Sonic-puurimistehnoloogia osas mitu võimalikku teenuseosutajat. Kui eelistatud teenuseosutaja ei ole kättesaadav, kasutatakse alternatiivset teenuseosutajat, kuid tööde metoodika ja tehnoloogia jäävad samaks. 
Kokkulepe: Pakkuja tõendab lõplikus pakkumuses tööde teostamiseks kasutatavate seadmete või teenuseosutajate kasutusõiguse vastavalt hanke nõuetele.
Punkt 3.27 – aruanne vastavalt määrusele
Pakkuja palus selgitada tehnilise kirjelduse punkt 3.27 toodud määruse kohast aruannet, selle sisu. Mark Karimov küsis üle, kas tegemist on sisuliselt välitööde teostamise raportiga. Samuti tõi ta välja, et aruandes esitatakse puurimise meetod, sügavus, filterintervallid, isolatsioonilahendused (sh savilukud), torude paigaldusandmed ja koordinaadid.
Tellija selgitus: Töövõtja peab koostama uuringu aruande vastavalt määruses sätestatud nõuetele. Tarmo All täpsustas, et tegemist on geoloogilise uuringu aruandega ning aruanne tuleb koostada ja esitada määruse kohaselt.
Kokkulepe: Aruanne koostatakse ja esitatakse vastavalt geoloogilise uuringu aruandele kehtestatud määruse nõuetele.
Punkt 3.26 – puuraukude täpsed asukohad
Pakkuja küsis, kas puuraukude asukoha ja kõrguse määramise võiks võtta enda kanda Eesti Geoloogiateenistus. Samas kinnitas pakkuja, et tal on vajalik pädevus ja kogemus mõõdistustööde tegemiseks.
Tellija selgitas ja ei soovi võtta enda kanda. 
Kokkulepe: Puuraukude asukoha ja kõrguse määramine jääb töövõtja ülesandeks. Täpne vormistamine ja mõõdistusandmete esitamise kord täpsustatakse tööde käigus.

Kokkuvõte 18.06.2026 toimunud Pakkuja ja Tellija kohtumisest:
1. Tellija analüüsib täiendavalt savilukkude või graanulite kasutamise vajadust plastist manteltorude taguses osas ning sellest tulenevat suurema diameetriga puuraugu rajamise vajadust. Selle tulemusel hinnatakse tehnilise kirjelduse punkti 3.9 muutmine.
2. Filterpilu suurus täpsustatakse enne lõpliku pakkumuse esitamist. Esialgne kokkulepe on lähtuda 0,5 mm filterpilust. Vajadusel täpsustatakse tehnilise kirjelduse punkti 3.11 nõudeid seoses filtersektsioonide lahendusega.
3. Tellija muudab tehnilise kirjelduse punkti 3.25 selliselt, et töövõtja korraldab proovide transpordi laborisse ning granulomeetriliste uuringute teostamise.


II OSA
Eesti Geoloogiateenistus konsulteeris Pakkuja ja Tellija 18.06.2026 toimunud kohtumise järgselt ekspertidega (Eesti Geoloogiateenistuse geoloogi ning Soome Geoloogiateenistusega) eespool toodud kokkuvõttes esitatud tingimuste osas ja teeb ettepaneku:
1. Puuraugu läbimõõtu ei suurendata eesmärgiga võimaldada plastist manteltoru taguse ruumi täitmist graanulitega või savilukkude tegemist. Puurauk rajatakse vastavalt tehnilisele kirjeldusele ning plastist manteltoru tagust osa ei täideta. Puurimise diameetrit ei suurendata ning seetõttu tehnilise kirjelduse punkti 3.9 ei muudeta.
2. Puurauku paigaldatava plastist manteltoru siseläbimõõt ei pea olema täpselt 50 mm, lubatud on siseläbimõõt vahemikus 50–53 mm. Muudetakse tehnilise kirjelduse punkti 3.10 järgmiselt: „Töövõtja soetab vähemalt 50 mm ja kuni 53 mm siseläbimõõduga HDPE-, PVC- või samaväärsed puuraugu plastist manteltorud. Esimene puurauku paigaldatud plastist manteltoru peab olema põhjast suletud.“. Läbimõõdu valikul oleme arvestanud vajadusega plastist manteltoru sisse paigaldada K-Slug testi katseseade ja geofüüsikaliste uuringute mõõteseadmed.
3. Filtersektsioonide valimisel tuleb pilusuurus valida vahemikus 0,3-0,5. Tehnilise kirjelduse punkti 3.11 täiendatakse lausega pärast esimest lauset järgmiselt: „Filtersektsioonide pilusuurus peab olema vahemikus 0,3-0,5 mm.“.
4. Tellija ei muuda tehnilise kirjelduse punkti 3.25 Tellija korraldab proovide transpordi laborisse ning granulomeetrilised uuringud.

III OSA 
25.06.2026 esitati protokolli eelnõu Pakkujale üle vaatamiseks ja ettepanekuteks. Pakkuja nõustus ning tegi ettepaneku:
1. Täpsustasime pärast 18.06.2026 kohtumist puurimisteenuse pakkujaga tehnilisi nõudeid. Koosolekul pakutud diameetrid ei taga hanke eesmärgi saavutamist, mistõttu tuleb kasutada suuremaid mõõtmeid. Puurimistöödeks vajalikud minimaalsed diameetrid on: metallist manteltoru OD 142/ID 107 ning proovivõtutoru OD 95/ID 68. Selliselt on tagatud hanke eesmärgi täitmine, sealhulgas tehnilises kirjelduses nõutud proovide võtmine ja sisemise plastist manteltoru paigaldamine.

IV OSA
Tellija ja Pakkuja leppisid kokku järgmises:
1. Tehnilise kirjelduse punkti 3.9 ei muudeta.
2. Punkt 3.10 sõnastatakse järgmiselt: „Töövõtja soetab vähemalt 50 mm ja kuni 53 mm siseläbimõõduga HDPE-, PVC- või samaväärsed puuraugu plastist manteltorud. Esimene puurauku paigaldatud plastist manteltoru peab olema põhjast suletud.“.
3. Tehnilise kirjelduse punkti 3.11 täiendatakse lausega pärast esimest lauset järgmiselt: „Filtersektsioonide pilusuurus peab olema vahemikus 0,3-0,5 mm.“.
4. Ei muudeta tehnilise kirjelduse punkti 3.25 ning Tellija korraldab proovide transpordi laborisse ning granulomeetrilised uuringud.
5. Pakkuja arvestab lõpliku pakkumuse tegemisel puurimistööde diameetrite osas hanke eesmärgi täitmise saavutamisega, sealhulgas tehnilises kirjelduses nõutud proovide võtmise ja sisemise plastist manteltoru paigaldamise läbimõõtudega.

